Kommissionens beslutning

af 19. oktober 2001

om vedtagelse af planen for tildeling til medlemsstaterne af midler, der skal afholdes over 2002-budgettet, og som skal dække udgifterne til levering af levnedsmidler fra interventionslagre til de socialt dårligst stillede personer i Fællesskabet

(meddelt under nummer K(2001) 2874)

(2001/772/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3730/87 af 10. december 1987 om almindelige regler for levering til visse organisationer af levnedsmidler fra interventionslagre med henblik på uddeling til de socialt dårligst stillede personer i Fællesskabet(1), ændret ved forordning (EF) nr. 2535/95(2), særlig artikel 6,

under henvisning til Rådets forordning (EF) nr. 2799/98 af 15. december 1998 om den agromonetære ordning for euroen(3), særlig artikel 3, stk. 2, og

ud fra følgende betragtninger:

(1) Ved Kommissionens forordning (EØF) nr. 3149/92(4), senest ændret ved forordning (EF) nr. 1098/2001(5), er der fastsat gennemførelsesbestemmelser for levering af levnedsmidler fra interventionslagre til de socialt dårligst stillede personer i Fællesskabet. I overensstemmelse med forordningens artikel 2 skal Kommissionen for at gennemføre ordningen for levering af sådanne levnedsmidler til de socialt dårligst stillede personer vedtage en plan, som finansieres med de bevillinger, der er til rådighed for regnskabsåret 2002. Planen skal bl.a. indeholde oplysning om mængden af hver type produkt, der kan udtages fra interventionslagrene til uddeling i hver medlemsstat, og de finansielle midler, der er afsat til gennemførelse af planen i hver medlemsstat.

(2) Alle medlemsstater, der er berørt af aktionen, har givet de i henhold til artikel 1 i forordning (EØF) nr. 3149/92 krævede oplysninger.

(3) Ved fordelingen af midlerne bør der tages hensyn til erfaringerne og det omfang, i hvilket medlemsstaterne udnyttede de midler, de blev tildelt i de foregående regnskabsår.

(4) Det bør på betingelserne i artikel 7 i forordning (EØF) nr. 3149/92 tillades, at de produkter, der er nødvendige for at gennemføre planen, overføres mellem medlemsstaterne.

(5) Datoen for begyndelsen af regnskabsåret for forvaltningen af offentlige lagre bør være den udløsende begivenhed, jf. artikel 3 i forordning (EF) nr. 2799/98, for planens anvendelse.

(6) Produkterne bør uddeles af flere omgange for at tage hensyn til formålet med planen.

(7) I henhold til artikel 2, stk. 2, i forordning (EØF) nr. 3149/92 har Kommissionen under udarbejdelsen af denne plan rådført sig med de vigtigste organisationer, der er fortrolige med de socialt dårligst stillede personers problemer i Fællesskabet.

(8) De i denne beslutning fastsatte foranstaltninger er i overensstemmelse med udtalelser fra de berørte komitéer -

VEDTAGET FØLGENDE BESLUTNING:

Artikel 1

For regnskabsåret 2002 leveres levnedsmidler til de socialt dårligst stillede personer i Fællesskabet i henhold til Rådets forordning (EØF) nr. 3730/87 på grundlag af den årlige uddelingsplan, der er fastsat i bilag I.

Artikel 2

De i bilag II omhandlede overførsler mellem medlemsstaterne tillades.

Artikel 3

I forbindelse med planens gennemførelse er den udløsende begivenhed, der er omhandlet i artikel 3 i forordning (EF) nr. 2799/98, den 1. oktober 2001.

Artikel 4

For de mængder, for hvilke de uddelte mængde overstiger 500 tons, sikrer de deltagende medlemsstater sig, bl.a. ved at indføje passende bestemmelser i udbuddene, at de mængder, der er nævnt i bilag I, tabel b), uddeles af flere omgange i løbet af planens gennemførelse for at tage hensyn til kapaciteten hos de velgørende organisationer.

Artikel 5

Denne beslutning er rettet til medlemsstaterne.

Udfærdiget i Bruxelles, den 19. oktober 2001.

På Kommissionens vegne

Franz Fischler

Medlem af Kommissionen

(1) EFT L 352 af 15.12.1987, s. 1.

(2) EFT L 260 af 31.10.1995, s. 3.

(3) EFT L 349 af 24.12.1998, s. 1.

(4) EFT L 313 af 30.10.1992, s. 50.

(5) EFT L 150 af 6.6.2001, s. 37.

BILAG I

Årlig uddelingsplan for regnskabsåret 2002

a) Finansielle midler, der stilles til rådighed for planens gennemførelse i hver medlemsstat:

>TABELPOSITION>

b) Mængde af hver type produkt, der kan udtages fra interventionslagre til uddeling i hver medlemsstat inden for de i litra a) nævnte beløb:

>TABELPOSITION>

c) Midler, der stilles til rådighed for Luxembourg med henblik på køb på EF-markedet af:

- mælkepulver: 26000 EUR

- oksekød: 18000 EUR.

BILAG II

Overførsler mellem medlemsstaterne, der er tilladt efter planen for 2002

>TABELPOSITION>